**Am vrut prea mult?**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-am cunoscut pe gheaţa vieţii,

Patinatori printre destine

Şi am decis ca tu, cu mine,

Să formăm cuplul tinereţii.

Am început cu piruete

De sentimente şi trăiri,

Dar nişte simple învârtiri

Ni s-au părut cam desuete.

Am ajustat atunci programul,

Adăugând şi ridicări,

Punând emoţie în mişcări,

Din plin, nu picurat cu dramul.

Printre perechi n-aveam egal,

Punctând secvenţele de paşi

Exact pe ritmul greu de başi,

Într-un duet fenomenal.

Fiind ajunşi deja în frunte,

Am vrut să fim mai buni ca noi

Şi întrecându-ne în doi,

Ne-am luat, fără să ştim, la lupte.

Au apărut ratări în timp

Şi încercând spirala morţii,

I-am dat nefasta şansă sorţii

Să nu apuc să te mai prind...